CELEX: 62013CA0155
Language: el
Date: 2014-03-13 00:00:00
Title: Υπόθεση C-155/13: Απόφαση του Δικαστηρίου (τέταρτο τμήμα) της 13ης Μαρτίου 2014 [αίτηση του Commissione Tributaria Regionale di Mestre-Venezia (Ιταλία) για την έκδοση προδικαστικής αποφάσεως] — Società Italiana Commercio e Servizi srl, υπό εκκαθάριση (SICES) κ.λπ. κατά Agenzia Dogane Ufficio delle Dogane di Venezia [Γεωργία  — Κανονισμός (ΕΚ) 341/2007  — Άρθρο 6, παράγραφος 4  — Δασμολογικές ποσοστώσεις  — Σκόρδο κινεζικής προελεύσεως  — Πιστοποιητικά εισαγωγής  — Μη μεταβιβάσιμα δικαιώματα απορρέοντα από ορισμένα πιστοποιητικά εισαγωγής  — Καταστρατήγηση  — Κατάχρηση δικαιώματος]

5.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 135/16
            
         Απόφαση του Δικαστηρίου (τέταρτο τμήμα) της 13ης Μαρτίου 2014 [αίτηση του Commissione Tributaria Regionale di Mestre-Venezia (Ιταλία) για την έκδοση προδικαστικής αποφάσεως] — Società Italiana Commercio e Servizi srl, υπό εκκαθάριση (SICES) κ.λπ. κατά Agenzia Dogane Ufficio delle Dogane di Venezia
   (Υπόθεση C-155/13) (1)
   
   ([Γεωργία - Κανονισμός (ΕΚ) 341/2007 - Άρθρο 6, παράγραφος 4 - Δασμολογικές ποσοστώσεις - Σκόρδο κινεζικής προελεύσεως - Πιστοποιητικά εισαγωγής - Μη μεταβιβάσιμα δικαιώματα απορρέοντα από ορισμένα πιστοποιητικά εισαγωγής - Καταστρατήγηση - Κατάχρηση δικαιώματος])
   2014/C 135/17
   Γλώσσα διαδικασίας: η ιταλική
   
      Αιτούν δικαστήριο
   
   Commissione Tributaria Regionale di Mestre-Venezia
   
      Διάδικοι στην υπόθεση της κύριας δίκης
   
   Società Italiana Commercio e Servizi srl, υπό εκκαθάριση (SICES), Agrima KG D. Gritsch Herbert & Gritsch Michael & Co., Agricola Lusia srl, Romagnoli Fratelli SpA, Agrimediterranea srl, Francesco Parini, Duoccio srl, Centro di Assistenza Doganale Triveneto Service srl, Novafruit srl, Evergreen Fruit Promotion srl
   
      κατά
   
   Agenzia Dogane Ufficio delle Dogane di Venezia
   
      Αντικείμενο
   
   Αίτηση προδικαστικής αποφάσεως — Commissione Tributaria Regionale di Mestre-Venezia — Ερμηνεία του άρθρου 6 του κανονισμού (ΕΚ) 341/2007 της Επιτροπής, της 29ης Μαρτίου 2007, σχετικά με το άνοιγμα και τον τρόπο διαχείρισης δασμολογικών ποσοστώσεων καθώς και την καθιέρωση καθεστώτος πιστοποιητικών εισαγωγής και πιστοποιητικών καταγωγής για τα σκόρδα και ορισμένα άλλα γεωργικά προϊόντα που εισάγονται από τρίτες χώρες (ΕΕ L 90, σ. 12) — Μη δυνατότητα μεταβιβάσεως των δικαιωμάτων που απορρέουν από πιστοποιητικά τύπου Α — Επιχειρήσεις που είναι κάτοχοι πιστοποιητικών εισαγωγής, οι οποίες αγόρασαν, πριν από την εισαγωγή του, σκόρδο κινεζικής προελεύσεως μέσω επιχειρήσεως η οποία δεν είναι κάτοχος τέτοιων πιστοποιητικών και πώλησαν το επίμαχο σκόρδο, κατόπιν καταβολής των τελωνειακών δασμών, στην ίδια αυτή εταιρία
   
      Διατακτικό
   
   Το άρθρο 6, παράγραφος 4, του κανονισμού (ΕΚ) 341/2007 της Επιτροπής, της 29ης Μαρτίου 2007, σχετικά με το άνοιγμα και τον τρόπο διαχείρισης δασμολογικών ποσοστώσεων καθώς και την καθιέρωση καθεστώτος πιστοποιητικών εισαγωγής και πιστοποιητικών καταγωγής για τα σκόρδα και ορισμένα άλλα γεωργικά προϊόντα που εισάγονται από τρίτες χώρες, έχει την έννοια ότι καταρχήν δεν αντιτίθεται σε πράξεις με τις οποίες εισαγωγέας, ο οποίος είναι κάτοχος πιστοποιητικών εισαγωγής με μειωμένο δασμό, αγοράζει εμπόρευμα εκτός της Ευρωπαϊκής Ένωσης από επιχείρηση, επίσης παραδοσιακό εισαγωγέα υπό την έννοια του άρθρου 4, παράγραφος 2, του κανονισμού αυτού, η οποία όμως έχει εξαντλήσει τα δικά της πιστοποιητικά εισαγωγής με μειωμένο δασμό, και στη συνέχεια της το πωλεί εκ νέου μετά την εισαγωγή του εντός της Ένωσης. Πάντως, τέτοιες πράξεις στοιχειοθετούν κατάχρηση δικαιώματος οσάκις πραγματοποιούνται τεχνητώς με κύριο σκοπό την ωφέλεια από τους ευνοϊκούς δασμολογικούς όρους. Για τη διαπίστωση της υπάρξεως καταχρηστικής πρακτικής το αιτούν δικαστήριο οφείλει να λάβει υπόψη όλα τα πραγματικά περιστατικά και τις περιστάσεις της εν προκειμένω υποθέσεως, συμπεριλαμβανομένων των εμπορικών πράξεων που προηγούνται και έπονται της επίμαχης εισαγωγής.
   
      (1)  ΕΕ C 178 της 22.6.2013